钦定古今图书集成/理学汇编/学行典/第202卷 > 王守库〈弟守德〉
## 钦定古今图书集成/理学汇编/学行典/第202卷 > 王守库〈弟守德〉

按《陕西通志》：“王守库，扶风人，崇王镇里民。少孤，与弟
守德事母最孝。崇祯八年，流寇之乱，人皆避匿，守库
兄弟以母年老，相守不去，俱被执。寇怒，欲杀守库弟，
守德跪泣曰：‘我有子，兄尚无后，且善事母。乞饶兄命，
愿以身代’。守库曰：‘愿杀我，毋杀吾弟。弟在，母不缺养，
侄不失怙’。”兄弟争死不已，寇俱杀之。同执者述其事，
人为感咽。